## La Conselleria d’Habitatge publica les bases del Programa d’ajudes al lloguer general 2023

*** L'objectiu de les ajudes és facilitar l'accés a un habitatge o habitació de lloguer, o cessió d'ús, a sectors de població amb escassos mitjans econòmics
* En 15 dies es publicarà la convocatòria d'estes ajudes en el *Diari Oficial de la Generalitat Valenciana* (DOGV)**

La Vicepresidència Segona i Conselleria de Serveis Socials, Igualtat i Habitatge ha publicat en el *Diari Oficial de la Generalitat Valenciana* les [bases](https://habitatge.gva.es/va/web/vivienda-y-calidad-en-la-edificacion/bases-y-convocatoria) que regulen el Programa d’ajudes al lloguer general de la convocatòria 2023.

L’objectiu de les ajudes és facilitar l’accés a un habitatge o habitació de lloguer, o cessió d’ús, a sectors de població amb escassos mitjans econòmics, mitjançant l’atorgament d’ajudes per al pagament del lloguer.

Les ajudes es concediran pel termini de dos anys o 24 mensualitats com a màxim, que es correspondran amb les mensualitats reportades durant el període comprés entre l’1 de gener de 2023 i el 31 de desembre de 2024.

La quantia de l’ajuda rebuda s’ajustarà a la situació socioeconòmica de les persones o les unitats de convivència, de manera que si els ingressos són més baixos i amb determinades situacions especials, es podrà rebre un percentatge d’ajuda superior.

En esta ocasió s’ha optat per publicar primer les bases de les ajudes, perquè les persones interessades puguen anar preparant tota la documentació, a fi que quan es publique la convocatòria es dispose de tota la documentació completa per a l’obertura del termini de presentació de sol·licituds.

Es recomana a aquelles persones interessades a sol·licitar estes ajudes que preparen la documentació necessària, com ara el contracte de lloguer i el volant únic o certificat d’empadronament, que s’ha de sol·licitar als respectius ajuntaments, així com anar recaptant els justificants dels rebuts de lloguer que s’hagen abonat des de gener del 2023.

A partir de l’endemà de la publicació s’iniciarà el termini de sol·licitud i les persones beneficiàries disposaran d’1 mes per a formalitzar la seua sol·licitud.

**Requisits de les ajudes**

L’objecte d’esta ajuda és la subvenció del lloguer d’habitatge o habitació que siga la residència habitual i permanent de la persona o la unitat de convivència sol·licitant, i que conste en el contracte d’arrendament.

Un altre dels requisits necessaris és que la suma total de les rendes anuals de les persones convivents siga igual o inferior a 3 vegades l’IPREM; de 4 vegades si es tracta de família nombrosa general, persones amb discapacitat o víctimes de terrorisme, i de 5 vegades l’IPREM quan es tracte de família nombrosa de categoria especial o de persones amb discapacitat amb un grau reconegut igual o superior al 33 %.

També es tindrà en compte la situació dels grups d’especial atenció, com ho són les persones afectades per procediments de desnonament, execució hipotecària o dació en pagament; les famílies monoparentals amb fills, o persones que visquen a soles i els ingressos de les quals no superen anualment 1 IPREM; les dones víctimes de violència de gènere; els i les joves extutelats; les persones exconvictes; les afectades per situacions catastròfiques, i les dones en situació de necessitat o en risc d’exclusió, especialment quan tinguen fills menors exclusivament a càrrec seu.

Les ajudes es concediran als lloguers que no superen el límit del preu del lloguer establit en les bases, que en funció de la localitat on se situe l’habitatge podran anar des dels 420 fins als 770 euros mensuals per a lloguer i cessió d’habitatge, i dels 175 als 300 euros, per a arrendament o cessió d’habitació.

Fecha: 06/10/2023